РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број:

27. март 2013. године

Б е о г р а д

И Н Ф О Р М А Ц И Ј А

О ЈАВНОМ СЛУШАЊУ ОДБОРА ЗА РАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНОМ 21. МАРТА 2013. ГОДИНЕ

У Дому Народне скупштине је 21. марта 2013. године, одржано јавно слушање на тему „Положај ратних ветерана у Србији“.

Јавном слушању су присуствовали: Милица Дроњак, председница Одбора, Саша Дујовић, члан Одбора и председник Пододбора за питања ратних ветерана и жртава ратова од 1991. до 1999. године, Сања Чековић и Александар Пејчић, чланови Одбора, Миодраг Линта, Милетић Михајловић и Велимир Станојевић, заменици чланова Одбора, Милорад Стошић, Јанко Веселиновић, Милан Лапчевић и Радослав Миловановић, народни посланици, Негован Станковић, државни секретар у Министарству рада, запошљавања и социјалне политике, Владимир Ђукић, државни секретар у Министарству здравља, пуковник Слађан Ристић, начелник Управе за традицију, стандард и ветеране Министарства одбране, Милица Илић из Министарства финансија и привреде, Горан Башић, заменик Заштитника грађана, Радован Самарџић, начелник Клинике за психијатрију Војномедицинске академије, Бранислава Вајагић, извршна директорка Центра за ратну трауму из Новог Сада, Драгомир Васић, председник Уније ратних ветерана и инвалида Србије, Радиша Миливојевић, председник Удружења ратних војних инвалида и породица палих бораца Србије, Биљана Леденичан, пројектни менаџер Програма Уједињених нација за развој, као и представници удружења бораца, ратних војних инвалида, породица палих бораца, органа јединица локалне самоуправе и заинтересовани грађани.

Отварајући јавно слушање на тему „Положај ратних ветерана у Србији“, **Милица Дроњак, председница** **Одбора** за рад, социјална питања, друштвену укљученост и смањење сиромаштва указала је да се оно организује заједно са Подобором за питања ратних ветерана и жртава ратова од 1991. до 1999. године и уједно захвалила Програму Уједињених нација за развој (УНДП) на подршци у организовању овог скупа.

Председница је истакла да ратни војни инвалиди представљају посебно угрожену друштвену групу и категорију корисника социјалне заштите која заслужује да се о њеном положају, правима и животним проблемима у домаћој јавности поведе озбиљна дискусија, која треба да резултира усаглашавањем ставова у виду закључака о приоритетима деловања државе у овој области, као и о приоритетима који су значајни за омогућавање нормалног живота популације ратних војних инвалида и чланова њихових породица. Председница се сагласила са чињеницом да су проблеми ратних војних инвалида вишеслојни и да подразумевају потребу да се активно ради на измени законодавног оквира, да се унапреде могућности остваривања права у области социјалне и здравствене заштите и осигурању и да се у целини развију односи између ресорног министарства и регистрованих организација ратних војних инвалида, у циљу анализе целокупне ситуације и изналажења најбољих решења за обе заинтересоване стране.

Истакла је да је степен одговорности који Народна скупштина има према популацији ратних војних инвалида, изузетно велики и да је неопходно постићи консензус око доношења новог закона и приоритетних питања од значаја за ову популацију, као и да се омогући да Закон буде основ унапређења њиховог положаја.

Сматра да организовање јавног слушања на ову тему, представља најбољи начин да се започне дискусија о правима и положају ратних војних инвалида и могућностима државе да унапреди њихов положај. Сходно томе Одбор ће на својој седници, након одржаног јавног слушања, донети закључке, о чему ће бити обавештени сви учесници.

**Саша Дујовић**, **члан Одбора и председник Пододбора** за питања ратних ветерана и жртава ратова од 1991. до 1999. године, истакао је да је председница Одбора до сад подржала све активности Пододбора које се односе на побољшање статуса ратних ветерана у Србији. Рекао је да су се Одбор и Пододбор потрудили да на данашње јавно слушање позову компетентне саговорнике – представнике министарстaва и осталих релевантних државних институција и невладиних организација. Он сам, као припадник популације ратних ветерана, сматра да се данас у Србији значај ове групе људи минимизира и да однос државе према њима, није онакав какав они и чланови њихових породица заслужују. Отуд и различити облици подстицања државних органа да се што пре започне процес промене односа према њима и давања овој популацији права која јој припадају. Сматра да би управо доношење закона у овој области представљало део системског решавања овог проблема.

**Негован Станковић, државни секретар** у Министарству рада, запошљавања и социјалне политике обраћајући се присутнима рекао је да се ратним ветеранима и жртвама рата пружа посебна заштита у складу са законом, да систем борачко-инвалидске заштите уређује и обезбеђује Република, у складу са Уставом. Нагласио је да тренутно заштиту ових корисника уређује шест закона, две уредбе Владе и око 20 других подзаконских аката, као и одређени број прописа локалних самоуправа. Првостепени органи у извршавању прописа из ове области су општинске службе, а другостепени Покрајински секретаријат за социјалну заштиту, Управа Града Београда, односно Министарство рада, запошљавања и социјалне политике. Државни секретар је указао и на то да структуру борачко-инвалидске заштите, чине основна права која се признају као вид накнаде штете за настало телесно оштећење, односно погибију или смрт члана породице и допунска права, која се признају у зависности од материјалних и других услова корисника и чланова његовог породичног домаћинства. Уколико испуњавају прописане услове, корисници могу остварити и више права, тако да реалну заштиту корисника треба сагледавати кроз збир свих остварених примања, односно права. Истакао је да тренутно у Србији има око 43, 5 хиљаде корисника ових права, са око 85 хиљада укупних права, при чему месечно издвајање државе у просеку износи милијарду и 250 милиона.

Када је реч о положају ратних ветерана, државни секретар је рекао да пре свега треба дефинисати појам „ратног ветерана“, као и ко то треба да учини. С тим у вези поставља се питање колико је времена неко требало да проведе у рату да би добио статус ратног војног ветерана, ко чини ову популацију да ли су то само припадници ЈНА, или и Војске Србије и Црне Горе, затим, Војске Србије, као и да ли ту спадају припадници полиције, територијалне одбране, цивилне заштите, лекари који су у току оружаних дејстава били у јединицама. Неопходно је овде поменути и питање избеглица које су учествовале у рату, а не могу бити заборављени ни добровољци. Такође, у свим оружаним акцијама је било и учешћа странаца. С тим у вези укупан број ратних ветерана је такође једно од кључних питања, што захтева не само разговоре, већ и друштвени консензус у погледу одређивања односа друштва и државе према њима. Доношењем новог закона, према речима Станковића, овај проблем би требало превазићи, као и обједињавање свих права која учесници ратова уживају. Кратко се осврнувши на начин организовања бораца, односно ратних ветерана, Станковић је рекао да у Србији има преко 100 регистрованих удружења, да њихов број стално расте, па се намеће питање да ли сва ова удружења заступају стварне интересе ратних ветерана, да ли можда долази до одређених злоупотреба, као и да ли ова популација заиста има користи од толиког броја удружења. Државни секретар се такође осврнуо и на један од основних проблема популације ратних ветерана, а то је незапосленост. Сматра да би осмишљавањем различитих програма и доношењем нових законских решења, требало утицати на то да припадници ове популације, уколико испуњавају исте услове као и остали кандидати, имају предност при запошљавању, као и у остваривању разних других права из друштвеног живота.

Истакао је да закон чије се доношење очекује, треба да буде правичан и прихваћен од највећег броја припадника ове популације, а да би се дошло до најбољег законског решења, најпре би требало дефинисати ко је све у Србији корисник ових права, колико их је и ко све треба да има статус ретног ветерана, како би могло на адекватан начин да им се помогне. Изразио је наду да ће дискусија која ће уследити, понудити макар неке одговоре на бројна питања.

**Владимир Ђукић, државни секретар** у Министарству здравља рекао је да је његово Министарство решено да у току овог мандата Владе, учини све да се права, која ратни војни инвалиди имају, на основу Закона о здравственом осигурању, остварују на квалитетан начин и у складу са принципима модерне светске праксе. Ратни војни инвалиди, мирнодопски војни инвалиди и цивилни инвалиди рата, као осигурана лица, имају право на обавезну здравствену заштиту, ослобођени су плаћања партиципације за лечење и на лекове са листе А и Б (где спада око 90% лекова). Они такође остварују право на медицинску рехабилитацију и помагала, а акт којим се утврђује врста индикација за коришћење медицинске рехабилитације, дужина њеног трајања, начин и поступак њеног остваривања, као и метод упућивања на рехабилитацију, доноси Републички фонд за здравствено осигурање. Наведена лица такође, према речима државног секретара, имају право на лечење на Војномедицинској академији, на начин и по поступку предвиђеним за све друге здравствене установе – за осигуранике Града Београда уз упут изабраног лекара, док за све друге осигуранике, упут изабраног лекара оверавају првостепена лекарска комисија Републичког фонда и ВМА. Поред ВМА и Клиничког центра Србије, у план мреже здравствених установа су у последњих неколико година укључене и војне болнице у Нишу и Новом Саду. Министарство здравља је у више наврата достављало Републичком фонду свој став о потреби и могућности несметаног упућивања војних инвалида на лечење у све рехабилитационе центре, као и друге установе у којима је започето лечење пацијената. Министарство је прихватило и сугестију удружења ратних и мирнодопских војних инвалида Србије, која се односи на потребу да и мирнодопски војни инвалиди буду обухваћени одредбом члана 22. Закона о здравственом осигурању.

Поменувши посттрауматски ратни синдром, истакао је да је овај појам забележен још у Старој Грчкој, па сматра да је потпуно нормално да данас, након толико година, свака држава решава овај проблем, на начин за који сматра да је најпогоднији.

**Слађан Ристић, начелник** Управе за традицију, стандард и ветеране Министарства одбране, рекао је да ова Управа постоји три године, али да већ остварује своју улогу у оквиру Министарства, која се огледа у пружању помоћи Влади и држави да ова популација, крајње подређеног положаја, добије заслужени статус. У три године постојања Управа је имала врло добру сарадњу са ресорним Министарством рада, њени представници су укључени у рад појединих тела Владе, као нпр. у Комисију за нестала лица, Савет за питања ратних ветерана, Одбор за неговање традиције ослободилачких ратова. Управа је на основу годишњег плана рада, регистровала преко 15 традиционалних и ветеранских удружења са којима активно сарађује. Поменуо је да је у складу са одредбама Правилника о начину исплате надокнада војним обвезницима (из 1994. године), извршена исплата војним обвезницима који су за време НАТО бомбардовања вршили војну обавезу. Све остало што се односи на покренуте поступке, Управа прослеђује надлежној Дирекцији за имовинско-правне послове Секретаријата Министарства одбране. Кад је у питању предност при запошљавању, под једнаким условима, супружника, односно деце палих бораца, у установама Министарства одбране и Војске Србије, ово је регулисано чланом 125. Закона о Војсци Србије. Осим тога, рекао је да се припадници удружења, често обраћају Управи питањем недовољно решеног статуса бораца учесника ратова од 1991. до 1999. године, ниског стандарда породица палих бораца, тешког материјалног положаја борачке популације, одавања признања учесницима ратова (кроз давање награда, доделе одликовања и сл.), здравственог осигурања за супруге и школовања деце бораца и чланова њихових породица. Сматра да све наведено има основа да буде обухваћено решењима новог закона.

Изнео је одређене предлоге за унапређење положаја ратних ветерана и породица палих бораца. Мишљења је да би најпре требало побољшати сарадњу са Повереником за заштиту равноправности, у циљу решавања конкретних проблема ветерана; побољшати сарадњу с Унијом послодаваца и Националном службом за запошљавање, у циљу већег степена примене Закона о професионалној рехабилитацији и запошљавању особа с инвалидитетом; побољшати сарадњу с удружењима, у погледу нових предлога за отклањање архитектонских баријера и обезбеђивања већег степена приступачности за особе с инвалидитетом и особе смањене покретљивости; успоставити адекватнију хоризонталну и вертикалну сигнализацију; као и сарадњу са надлежним министарством у погледу што адекватније примене правилника о техничким стандардима приступачности. Истакао је да све наведено представља конкретне проблеме, који су још израженији у мањим срединама. Рекао је да је неопходно и размотрити могућност отварања центара за ратну трауму и психолошка саветовалишта. Навео је да је неопходно побољшати сарадњу са Министарством просвете, науке и технолошког развоја, у погледу доношења адекватне правне регулативе за заштиту деце ратних ветерана, кроз доделу стипендија за школовање, давање приоритета при додели ученичких и студентских домова, права на бесплатне уџбенике итд. Такође, сматра да је неопходно и предузимање мера у подизању свести грађана у погледу поштовања права ратних ветерана, а посебно особа с инвалидитетом. Сматра корисним увођење специјалних инфо-линија у Министарству (или у оквиру неког другог органа), преко којих би стручна лица давала савете наведеној категорији, о начинима на које могу да остваре своја права. Истакао је да би требало предложити или предузети мере у вези са решавањем питања уплате доприноса за здравствено осигурање ових лица, од стране Републике Србије, на рачун одређених министарстава, с обзиром на то да они и по другом основу испуњавају услове код Републичког фонда за здравствено осигурање.

**Радиша Миливојевић, председник** Удружења ратних војних инвалида и породица палих бораца Србије, најпре је истакао да ова популација није задовољна односом власти према њој. Изнео је утисак да су њихова права временом све мања, због чега је много дописа упућивано различитим представницима власти, са захтевом за побољшање њиховог положаја. Међутим, уместо преко институција државе, тврди да су до свих права, која су до данас остварили, дошли протестима на улици, захваљујући сопственој упорности. Поменуо је да бањско лечење, које је представник Министарства здравља навео као једно од права ове популације, у пракси није случај. Критиковао је бирократски однос према делу ове популације. Сматра да процедуру за замену ортопедских помагала треба максимално поједноставити, макар кад су у питању трајно инвалидна лица. Затим, истакао је да многи припадници ове популације желе да се лече у војно-медицинским установама, на шта по закону и имају право, међутим, опет компликована процедура ствара проблем. Поменуо је и питање лекова и истакао да су они скупи, а да сумња да се, као што је речено, поштује право припадника ове популације да их добијају бесплатно. Истакао је да постоје различите неусклађености, а то понекад прелази и у дискриминаторски однос према овој популацији, као што је случај са субвенцијама за рачуне за струју и комуналије на територији Београда, за разлику од осталих општина. Није желео да отвара питање запошљавања, с обзиром на економску ситуацију у земљи и на чињеницу да је данас и здравим особама проблем да нађу посао, али се осврнуо на стамбене проблеме и поставио питање кад је последњи пут држава наменски изградила стан за припадника ове популације. Такође је поставио питање због чега се војним инвалидима не дозвољава откуп тзв. борачких станова. Осврнуо се и на питање закона који уређује права војних инвалида, истакавши да је застарео и да увелико постоји потреба за новим. Изнео је предлог да се поново оформи засебно министарство које би се бавило питањима ове популације, а сматра да је то изводљиво с обзиром на то да у оквиру Министарства рада, запошљавања и социјалне политике, већ постоји Сектор за борачко-инвалидску заштиту. Истакао је да није у реду што је укинута могућност давања доборовољних донација ратним војним инвалидима, као и да су злоупотребе до којих је долазило, могле бити избегнуте већом контролом. Критиковао је и то што је Министарство просвете укинуло стипендије деци ратних војних инвалида и палих бораца. На крају је истакао да би требало да постоји надлежни државни орган, који би заштиту интереса ратних војних инвалида, стављао на прво место.

**Драгомир Васић, председник** Уније ратних ветерана и инвалида Србије је истакао да представници популације коју заступа, са нестрпљењем очекују нови закон. Кад су у питању пали борци и њихове породице, сматра да се према њима треба односити са дужним поштовањем. Један од начина за то су спомен-обележја и давање улицама имена палих бораца. Такође, сматра да би на нивоу републике, требало покренути иницијативу за постављање једног централног спомен-обележја за период од 1990. до 1999. године и да би било од великог значаја када би ову иницијативу покренули баш народни посланици. Истакао је да би народни посланици проблемима популације ратних ветерана, требало да приђу једногласно и искључиво кроз потребу да се они реше. Сматра да је Народна скупштина примереније место за решавање њихових проблема, од улице, па је изразио наду да ће убудуће у оквиру ове институције моћи да покрећу питања која захтевају решавање. Похвалио је досадашња залагања Сектора за борачко-инвалидску заштиту у оквиру Министарства (која су била у складу са финансијским могућностима) и сложио се да превелики број удружења у овој области представља проблем. Међутим, сматра да би ово питање могло да се уреди изменом Закона о удружењима. С друге стране, истакао је да би представници ових удружења требало да се договоре око тога где је тежиште проблема и одакле би требало да почне њихово решавање.

**Бранислава Вајагић, извршна директорка** Центра за ратну трауму из Новог Сада објаснила је да је Центар основала група стурчњака (психолога, психијатара и неуропсихијатара) 1999. године, са циљем пружања саветодавних услуга свим грађанима Новог Сада током бомбардовања. Међутим, 2002. године се пројектом који се односио на ратну трауму, ова организација јасно усмерила на пружање подршке ратним ветеранима и члановима њихових породица, са мисијом ублажавања психичких последица ратова на појединца, породицу и друштво. Истакла је да је у почетку било врло тешко конципирати програме, јер се није знао ни број корисника који треба да их користе. Цифра и данас варира, од 400 до 700 хиљада учесника рата, а ни за 14 година рада Центра запослени у њему нису успели да дођу до неког приближнијег броја. Рекла је да је поред директног пружања саветодавних услуга (индивидуално и групно), кроз Центар од почетка рада прошло више од седам хиљада људи, а рађено је на друштвеном препознавању и уважавању психичких последица ратова, што послератном друштву олакшава да свим својим грађанима омогући одржив мир као перспективу. Током свог рада, у Центру су успели психичке последице да сврстају у неколико група, пре свега кроз поремећени систем вредности, повећан ниво насилног решавања конфликата у свим сферама друштва, нетолеранцију и нетрпељивост, као и кроз ратну трауму код оних који јесу и нису носили оружје. Најчешћи проблеми идентификовани у раду са корисницима Центра, јесу ратна траума и посттрауматски стресни поремећај, значајан број самоубистава (за шта такође не постоји тачан број на територији РС), болести зависности, доживљај одбачености, али и реална маргинализација, као и снижена фрустративна толеранција. Нагласила је да се психичке последице ратова тешко препознају у широј заједници, пре свега због неадекватног законског оквира и дефинисања статуса учесника ратова, непостојања систематског праћења оних области живота које би могле да укажу на негативне психичке последице ратова на становништво, непостојања мера за спречавање, разрешавање и превазилажење проблема, који често јесу у директној или индиректној вези са последицама ратова, као и због стално изражене предрасуде и стереотипа о учесницима ратова. Навела је и разултат истраживања професора Шпирића са ВМА, који указују да је здравствено стање ветеранске популације код нас угрожено, а да је чак 28,8% ветерана боловало од посттрауматског стресног поремећаја, док их је данас 8,8%, што пренесено у бројке говори да између 50 и 60 хиљада људи и данас болује од овог поремећаја. Излагање је завршила изношењем највећег проблема са којим се у Центру сусрећу, а то је недовољна и неадекватна едукација, како стручњака и ветерана, тако и чланова њихових породица, у погледу начина како да се носе са питањем ратне трауме, као и немогућност да се овим питањем стручњаци баве на адекватан и софистициран начин.

У дискусији су учествовали: Александар Пејчић, Јанко Веселиновић, Милорад Стошић, Миодраг Линта, Саша Дујовић, Владимир Ђукић, Александар Драгишић, Сретен Лазовић, Миленко Станић, Јованка Павловић, Радован Самарџић, Стево Ковачевић, Мирослав Вуковић, Негован Станковић, Никола Медаковић и Горан Башић.

**Александар Пејчић**, народни посланик, рекао је да му је част да се обрати скупу и изразио жаљење што нису присутни и поједини министри, за које сматра да су тренутно најкомпетентнији за решавање проблема о којима је данас реч. Истакао је да је за решавање проблема ратних ветерана на системски начин, најпре неопходна политичка воља. На текст Предлог закона о борачко-инвалидској заштити, који је поднео народни посланик Саша Дујовић, има одређене примедбе, али је негодовао што се исти још увек није нашао на дневном реду Скупштине, па се пита да ли Влада уопште препознаје важност доношења закона којим ће се штитити права ратних ветерана. Нагласио је да су многе земље у окружењу већ донеле овакав закон. Такође, поставио је и питање шта Влада мисли да предузме у вези са пресудама Европског суда за људска права у Стразбуру. Изразио је наду да ће представници Владе у најскорије време, у договору са представницима удружења, почети да решавају ова важна питања.

**Јанко Веселиновић**, народни посланик осврнуо се на оболеле од посттрауматског стресног поремећаја и указао да сама бројка од 50 до 60 хиљада оболелих захтева бригу и породице, и ширег окружења, али и државе. Сматра да доста тога могу да учине и Град Београд и јединице локалне самоуправе. Мишљења је да ће постављање спомен-плоча погинулима у претходним ратовима, у свим општинама и градовима, јасно показати да држава цени то што су људи дали животе за слободу народа и да заслужују да то буде на достојан начин обележено. Сматра да је важно више учинити на пољу ресоцијализације, јер мисли да новчана надокнада сама по себи није довољна, уколико су ови људи одбачени од стране друштва и уколико нема инсититуција које брину о њима. Позвао је народне посланике да ово питање не посматрају из страначког угла, јер је то национално питање око кога се мора постићи консензус, а људи који су страдали морају имати подршку свих.

**Милорад Стошић**, народни посланик, рекао је да је и сам био учесник ратова од 1991. до 1999. године. Сложио се да ово јавно слушање не би требало да се претвори у политичку трибину, већ да буде место на ком ће се чути о проблемима ове популације и предлозима за њихово решавање. Рекао је да за сад није приметио да постоји добра воља ни локалне самоуправе, ни државе да се ови проблеми реше. Изразио је наду да ће радна група Министарства рада, која је задужена за израду Нацрта закона о борачко-инвалидској заштити, свој посао ускоро привести крају и да ће се он што пре наћи у скупштинској процедури.

**Миодраг Линта**, народни посланик, сложио се да би питања ратних ветерана, требало дефинисати као питање од националног интереса и решити га на системски начин. С обзиром на постојећа два текста предлога закона о борачко-инвалидској заштити и један текст нацрта закона на ком се још увек ради, сматра да би било добро организовати јавну расправу, на којој би било покушано успостављање консензуса о сва три текста, што би водило ка јединственом законском решењу. Скренуо је пажњу на то да велики број ратних ветерана (бораца са територије Српске Крајине) није обухваћен постојећим законом из 1998. године, па сматра да би будући закон и њих требало да узме у обзир, односно да буду обухваћени сви борци који су учествовали у ратовима од августа 1990. до 1999. године, како нико не би био дискриминисан.

**Саша Дујовић** је истакао да је суштина данашњег јавног слушања да се чује о проблемима ове популације и о њиховом положају у друштву, док недоношење новог закона представља само један део тих проблема. Рекао је да заједно треба радити на разбијању стереотипа који влада – да ратни ветерани представљају терет овог друштва и да треба утицати на то да се друштвена свест у вези са тим промени. Још једном је захвалио председници и свим члановима Одбора на подршци у одржавању овог јавног слушања, с обзиром на то да је одлука о његовом одржавању, донета једногласно.

**Владимир Ђукић**, државни секретар, објаснио је да је он инсистирао да у име министарке здравља, присуствује јавном слушању, јер је сматрао да као доборовољац у ратним јединицама и начелник санитета Прве гардијске бригаде, представља најбољег саговорника ратним ветеранима. Осим тога, обећао је да ће лично организовати састанак са представницима Министарства просвете, науке и технолошког развоја, на тему враћања укинутих стипендија за децу ратних војних инвалида и палих бораца. Што се тиче поменуте потребе скраћивања процедуре за добијање ортопедских помагала, замолио је представнике удружења да закажу састанак у Министарству здравља, на ком ће покушати да реше овај проблем. На исти начин ће бити решен и проблем који се односи на то да ратни ветерани не користе своје право боравка у бањским лечилиштима. Истакао је да бесплатни лекови са листе А и Б представљају законско право ове популације, на ћему ће Министарство здравља инсистирати. У погледу упућивања на лечење у војно-медицинске установе, рекао је да законска препрека за то не постоји и да је реч само о бахатости појединаца, као и да ће радити на решавању и овог проблема.

**Александар Драгишић**, секретар Удружења бораца рата 1990. Србије, такође је изразио подршку доношењу новог закона. Истакао је да је ово удружење више пута дописом посланичким групама у Народној скупштини, покретало иницијативу за доношење централног регистра бораца, као и за ревизију свих особа с инвалидитетом које су биле борци ратова од 1990. године. Рекао је да поједина истраживања говоре да је у Србији око 30% лажно пријављених особа с инвалидитетом, а да је ова бројка можда и већа. Сматра да би пре доношења закона, најпре требало утврдити тачан број бораца - особа с инвалидитетом. Такође, поставио је питање деце погинулих ратних резервиста и добровољаца, као и њиховог запошљавања и истакао да о њима нико не води рачуна.

**Сретен Лазовић**, председник Удружења учесника рата 1991-1999. из Краљева истакао је да је у Рашком крају из ког он долази, одзив бораца увек био највиши могући, али да држава то не уме да цени. Поставио је и питање дезертера, односно оних који се на позив за рат нису одазивали и нагласио да држава својим односом према борцима, поред свих других, доприноси и овом проблему. Сложио се да је ревизија бораца неопходна, како би се коначно престало са злоупотребама. У име бораца из Краљева, поставио је питање због чега је повучена тужба против НАТО-а за геноцид над државом Србијом.

**Миленко Станић**, председник Савеза ратних војних инвалида Србије, прочитао је део петиције упућене председницима Народне скупштине, Републике и Владе, којом су обухваћени поједини проблеми ове популације. Између осталог, поменуо је да би новим законом требало да буду обухваћени сви борци, од почетка ратних сукоба на територији бивше СФРЈ, као и они који ће убудуће учестововати; да се свим ратним војним инвалидима и породицама палих бораца из претходних ратова, призна одговарајући статус, без обзира на то да ли су ратовали на страни партизана или четника; да се законом прецизира израда правилника, уз поштовање међународне класификације болести и функционисања и онеспособљења и да се максимално примењују стандарди о изједначавању могућности за особе с инвалидитетом; да се законом дефинише нека врста националног признања за све борце и ратне војне инвалиде; да се сходно међународним стандардима обезбеде иста општа права свим ратним војним инвалидима, без обзира на групу инвалидитета, место живљења, имовинско стање и радну способност; да се обезбеди минимум стандарда социјалне сигурности и друштвене олакшице; да се у закон уграде сва досадашња стечена права ратних војних инвалида и бораца, али и да се унапреде, као и да се уграде квалитетна решења здравствене заштите и рехабилитације ратних војних инвалида; да се у израду текста закона укључи најшира могућа популација ратних војних инвалида и бораца; да предлог закона буде на јавној расправи минимум 60 дана, уз учешће бораца и ратних војних инвалида; да се из закона изоставе сва временска ограничења, која спречавају ратне војне инвалиде да остваре своја права по основу болести итд.

**Јованка Павловић**, супруга палог борца, истакла је да би будућим законом требало да буду обухваћена сва досадашња права, али и да буду унапређена. Нагласила је да породице палих бораца тренутно имају право само на породичну и допунску породичну инвалиднину, док право на месечно примање могу остварити тек након навршене 50. године живота, а да деца ово право имају до 15. године живота. Поменула је проблем који се односи на децу палих бораца (о чему је већ било речи) и истакла да су ова деца препуштена сама себи, а да приликом запослења немају ничију помоћ.

**Радован Самарџић**, начелник Клинике за психијатрију Војномедицинске академије, истакао је да је ВМА, тј. војно здравство уопште, дало значајан допринос у лечењу ратних ветерана, активно учествујући у превенцији, лечењу и психосоцијалној рехабилитацији ветерана. ВМА је у претодном периоду имала сарадњу са различитим министарствима, у оквиру покушаја да се направи увид у то колико ратних ветерана има не само телесне повреде, већ и душевне, односно колико је оних са менталним поремећајима задобијеним као последица учешћа у ратовима. Истакао је да се посттрауматски стресни поремећај, који је као што је већ речено, присутан код ове популације, често и злоупотребљава, односно, користи се за стигматизацију ратних ветерана. Оно што је забрињавајуће јесте то што још увек не постоји дефиниција ратног ветерана, о чему је такође било речи. Изразио је наду да ће ово јавно слушање, допринети томе да почне решавање одређених проблема ове популације, а најпре да се одговори на малопре поменуто питање, за које сматра да је елементарно.

**Стево Ковачевић**, ратни војни инвалид, такође се осврнуо на питање – ко данас представља ратног ветерана у Србији. Рекао је да одсуство одговора на ово питање, довољно говори. У циљу бољег детерминисања права ове популације, предложио је да се у преамбулу будућег закона, стави дефиниција карактера права борца, с обзиром на то да нису сви борци једнаки и да не могу идентична права да имају борци који су оболели од последица ратовања и они који то нису. Поред тога, треба дефинисати карактер права бораца – особа с инвалидитетом. Изразио је наду да приликом израде новог закона, неће доћи до утврђивања права која су испод већ стечених и да се она ничим неће доводити у питање. Говорећи о Закону о удружењима грађана, рекао је да је овај институт у закону потпуно дискредитован и да нпр. удружење које се састоји од само три особе, не може имати било какав друштвени утицај, нити тежину. Сматра да је то случај и са многим удружењима ратних ветерана и да би законодавац изменом закона могао да утиче да се ово промени.

**Мирослав Вуковић**, представник Српског четничког покрета, истакао је да дискриминација популације ратних ветерана постоји, али да не вреди само говорити о томе, већ је неопходно нешто и урадити. Изнео је мишљење да би за ову популацију, уместо Министарства рада, запошљавања и социјалне политике, које је сад надлежно, требало да буде надлежно Министарство одбране, које има више ресурса неопходних за решавање питања у овој области, а сматра да би се тиме спречиле и разне злоупотребе.

**Негован Станковић**, државни секретар је поновио да је неопходно дефинисати ко су ратни ветерани, затим, регистровати их, како би се знао тачан број, а ово подразумева и израду социјалне карте. Тек након тога ће држава моћи озбиљније да приступи решавању многих важних питања која се односе на ову популацију.

**Никола Медаковић**, представник цивилних инвалида рата, рекао је да је он страдао као дете у Вуковару 1991. године. Сматра да су му права која би као цивилни инвалид рата требало да има, оспорена, као и да би свима онима који су избегли са територије Српске Крајине, Хрватске и Босне и Херцеговине, требало признати права. Изразио је наду да ће се, без обзира на тешку економску ситуацију у земљи, ово узети у разматрање приликом израде закона.

**Горан Башић**, заменик Заштитника грађана нагласио је да је Заштитнику грађана до сад стигла само једна притужба ратног ветерана, која је успешно решена. Нагласио је да Заштитник грађана стоји на располагању и Народној скупштини и ресорним министарствима да у оквиру својих ресурса, помогне и приликом доношења закона, али и у промени перцепције друштва о положају ратних ветерана.

**Саша Дујовић** је захвалио свима који су присуствовали и својом расправом допринели да проблеми ратних ветерана коначно почну да се решавају. Поводом истицања током расправе да не постоји дефиниција ратног ветерана, подсетио је да у актуелном закону из 1998. године постоји дефиниција борца, али да се од Министарства свакако очекује да у што скорије време или предложи нови закон, или прихвати онај који је већ предложен. У сваком случају, сматра да је важно да ратни ветерани што пре добију правну заштиту коју заслужују.

ИНФОРМАЦИЈУ САЧИНИЛА

Хана Бутковић